Direktiva Sveta

z dne 3. junija 1991

o frekvenčnem pasu, ki ga je treba določiti za usklajeno uvajanje digitalnih evropskih brezžičnih telekomunikacij (DECT) v Skupnosti

(91/287/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker Priporočilo 84/549/EGS [4] zahteva uvajanje storitev na podlagi enotno usklajenega prijema na področju telekomunikacij;

ker Svet v Resoluciji z dne 30. junija 1988 [5] o razvoju skupnega trga za telekomunikacijske storitve in opremo poziva k pospeševanju vseevropskih storitev v skladu s tržnimi zahtevami;

ker naj se za gospodarski razvoj Skupnosti polno uporabljajo viri, ki jih zagotavljajo sodobna telekomunikacijska omrežja;

ker se uporablja Direktiva Sveta 89/336/EGS z dne 3. maja 1989 o približevanju zakonodaje držav članic v zvezi z elektromagnetno združljivostjo [6] in je treba poskrbeti zlasti za preprečevanje škodljivih elektromagnetnih motenj;

ker se brezžični telefonski sistemi, ki se zdaj uporabljajo v Skupnosti, in frekvenčni pasovi, v katerih obratujejo, med seboj močno razlikujejo in ne morejo zagotoviti prednosti vseevropskih storitev ali izrabiti ekonomije velikega obsega, povezane z resnično evropskim trgom;

ker Inštitut za evropske telekomunikacijske standarde (ETSI) zdaj razvija evropski telekomunikacijski standard (ETS) za digitalne evropske brezžične telekomunikacije (DECT);

ker je treba pri razvoju evropskega telekomunikacijskega standarda (ETS) upoštevati varnost uporabnikov in potrebo po vseevropski medobratovalnosti ter omogočiti uporabnikom, ki imajo na voljo storitev, temelječo na tehnologiji DECT, v eni državi članici, da dobijo dostop do storitve v drugi državi članici, kadar je to primerno;

ker bo evropska izvedba DECT zagotovila pomembno priložnost za uvedbo resnično evropskih digitalnih brezvrvičnih telefonskih sistemov;

ker je ETSI ocenil, da bo na območjih z veliko gostoto klicev za DECT potrebna frekvenca 20 MHz;

ker je Evropska konferenca poštnih in telekomunikacijskih uprav (CEPT) za DECT priporočila skupni evropski frekvenčni pas 1880–1900 MHz in ugotavlja, da utegne razvoj DECT, odvisno do sistema, zahtevati dodatni frekvenčni spekter;

ker naj se to upošteva pri pripravi na Svetovno upravno radijsko konferenco (WARC) leta 1992;

ker se lahko po datumu določitve frekvenčnega pasu za DECT obstoječe storitve še naprej opravljajo v tem pasu, če ne posegajo v sisteme DECT, ki se lahko vzpostavijo v skladu s povpraševanjem na trgu;

ker bo izvajanje Priporočila Sveta 91/288/EGS z dne 3. junija 1991 o usklajenem uvajanju DECT v Skupnost [7] zagotovilo izvedbo DECT najpozneje do 31. decembra 1992;

ker bo Direktiva Sveta 91/263/EGS z dne 29. aprila 1991 o zbliževanju zakonodaje držav članic v zvezi s telekomunikacijsko terminalsko opremo, vključno z medsebojnim priznavanjem njihove skladnosti [8], omogočila pospešeno uveljavitev enotnih specifikacij o skladnosti za DECT;

ker je vzpostavitev DECT odvisna od razporeditve in razpoložljivosti frekvenčnega pasu za oddajanje in sprejemanje med fiksnimi baznimi postajami in mobilnimi postajami;

ker bo potrebno nekaj prilagajanja, da se lahko upoštevajo različne frekvenčne zahteve v raznih državah članicah; treba bo zagotoviti, da takšno prilagajanje ne bo upočasnilo uvajanja tehnologije DECT v skladu s povpraševanjem na trgu v Skupnosti;

ker bo vse večja razpoložljivost celotne širine zgoraj opisanega frekvenčnega pasu nujno potrebna za vzpostavitev DECT na vseevropski ravni,

SPREJEL NASLEDNJO DIREKTIVO:

Člen 1

Za namene te direktive digitalni evropski brezžični telekomunikacijski sistem (DECT) pomeni tehnologijo, ki je v skladu z evropskim telekomunikacijskim standardom (ETS) za digitalne brezvrvične telekomunikacije iz Priporočila 91/288/EGS, in telekomunikacijske sisteme, javne in tudi zasebne, ki tako tehnologijo neposredno uporabljajo.

Člen 2

Države članice v skladu s priporočilom T/R 22-02 Evropske konference poštnih in telekomunikacijskih uprav (CEPT) določijo frekvenčni pas 1880–1900 MHz za digitalne evropske brezžične telekomunikacije (DECT) do 1. januarja 1992.

V skladu s Priporočilom CEPT imajo digitalne evropske brezžične telekomunikacije (DECT) prednost pred drugimi storitvami v istem pasu in jih je treba v tem pasu zaščititi.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1991. O tem takoj obvestijo Komisijo.

2. Države članice se v sprejetih ukrepih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Komisija poroča Svetu o izvajanju te direktive najkasneje do konca leta 1995.

Člen 5

Ta direktiva je naslovljena na države članice.

V Luxembourgu, 3. junija 1991

Za Svet

Predsednik

A. Bodry

[1] UL C 187, 27.7.1990, str. 5.

[2] UL C 19, 28.1.1991, str. 97 inUL C 106, 22.4.1991, str. 78.

[3] UL C 332, 31.12.1990, str. 172.

[4] UL L 298, 16.11.1984, str. 49.

[5] UL C 257, 14.10.1988, str. 1.

[6] UL L 139, 23.5.1989, str. 19.

[7] UL L 144, 8.6.1991, str. 47.

[8] UL L 128, 23.5.1991, str. 1.

--------------------------------------------------